Baaise ma steeds vermisSilvia Wittal (45), ‘n ma van twee, word steeds vermis. (Foto: Verskaf) Die grootskaalse soektog na ŉ Duits-onderwyseres van Richmond Hill in Gqeberha (Port Elizabeth) wat Sondag as vermis aangemeld is, duur voort. Silvia Wittal (45) se eksman, Kevin Crouse, het haar as vermis aangemeld. Kapt. André Beetge, polisiewoordvoerder, sê Crouse (50) het volgens hom Donderdagaand, 30 Desember, die laaste keer telefonies met haar gesels. Hulle het reëlings oor hul twee kinders getref. “Op 2 Januarie het hy ŉ saak van ŉ vermiste persoon by die Humewood-polisiestasie aanhangig gemaak nadat hy glo nie weer van haar gehoor of haar gesien het nie.” Die polisie het Maandag reeds Wittal se silwer Kia Piccanto by Schoenmakerskop gevind. “Volgens ooggetuies was die voertuig die afgelope twee dae daar geparkeer. Die polisie fynkam intussen die omliggende bosse en strande.” Vriende van Wittal het hulle tot sosialemediaplatforms gewend waar hulle ŉ beroep op mense gedoen het om in die soektog na haar te help. Daar is onder meer gevra vir enigiemand met ŉ hommeltuig wat bereid sou wees om dit in die soektog na Wittal in te span. Talle inwoners van die gebied het ook ingespring om na Wittal te help soek.